ANC vier 110 jaar: Meer werk, dienste en grond belowePres. Cyril Ramaphosa Saterdag tydens die lewering van die ANC se jaarlikse verklaring. (Foto: Twitter / @MYANC) Pres. Cyril Ramaphosa het Saterdag met die lewering van die ANC se jaarlikse verklaring gesê die party moet sy geloofwaardigheid, eenheid, vermoë en relevansie herstel sodat die ANC ŉ “doeltreffende mag vir transformasie” kan wees. Ramaphosa het dié verklaring namens die party se nasionale uitvoerende komitee (NUK) tydens die ANC se 110de verjaardagviering in Polokwane in Limpopo aan ondersteuners voorgelees. “Ons moet die werklikheid erken dat ANC-strukture in ŉ swak toestand verkeer. Ons moet onwrikbaar en met dringendheid optree om die beweging te vernuwe. Dit gaan ŉ pynlike en uitgerekte proses wees,” het Ramaphosa gesê. Hy het ook gesê dat enige ANC-lid wat van ŉ ernstige misdaad aangekla word, op nasionale en plaaslike vlak uit leierskapsposisies moet bedank en aan dissiplinêre stappe onderwerp word. Die president het ook benadruk dat die party die verslag deur die kommissie van ondersoek na staatskaping verwelkom en dat hy uitsien na die afhandeling van die kommissie se werk aan die einde van Februarie. “Ons doen ŉ beroep op alle Suid-Afrikaners om die kommissie se verslag deeglikte bestudeer en deel te wees van die nasionale poging om staatskaping agter ons te plaas enŉ etiese, bekwame ontwikkelingstaat te vestig.” Die party het verder talle ondernemings en beloftes aan sy ondersteuners gemaak, onder meer dat die ANC in sy inwerkingstelling van grondhervorming sal volhard. “Die inwerkingstelling van hierdie resolusie sal voortgaan ondanks die weiering van ander partye in die parlement om die voorgestelde wysiging van artikel 25 van die Grondwet te ondersteun.” Ramaphosa sê voorts die ANC se prioriteite vir die komende jaar sal wees om werkloosheid en armoede aan te pak, die ekonomie te hervestig, te verseker dat maatskaplike dienste aan alle Suid-Afrikaners gelewer word en om die demokrasie te verdedig teen “pogings om grondwetlike orde te ondermyn”. Die ANC sê hy sal ook voortgaan om inenting teen Covid-19 te bevorder, ontwikkelingsgeleenthede vir die jeug te skep en maatskaplike ontwikkeling te bevorder. Projekte om groen energie te bevorder en na ŉ laekoolstof-land te beweeg, sal ook voortgaan. Die regerende party sê voorts hy is uiters bekommerd oor die stand van munisipaliteite, maar dat daar nou gewerk sal word om verbetering binne ANC-beheerde munisipaliteite te bewerkstellig. “Die ANC sal werk om te verseker dat alle inwoners in munisipaliteite waar ons regeer betroubare en bekostigbare elektrisiteit, water en sanitasie het. “Ons sal ook as ŉ doeltreffende opposisie dien in munisipaliteite waar ons nie regeer nie, enverseker dat die raad aandag aan die bekommernisse van inwoners gee,” het hy namens die NUK onderneem. Ramaphosa het ook aan ondersteuners gesê dat die party op nasionale vlak met provinsies en munisipaliteite saamwerk om ŉ massiewe veldtog vir bouprojekte en die instandhouding van water- en sanitasie-infrastruktuur van stapel te stuur.